КIуэкIуэ Юрий урысей олимпийцхэм ехъуэхъуащ Рио-де-Жанейрэ екIуу зыкъызэрыщагъэлъэгъуам къыхэкIыу
«Instagram»-м щиIэ напэкIуэцIым щIыналъэм и унафэщIым къыщыхигъэщащ: «Ныжэбэ иухащ Рио-де-Жанейрэ щызэхэта XXXI Олимп джэгухэр. Ахэр екIуэкIащ зыми хуэбгъадэ мыхъуну текъузэныгъэхэр ди къэралым къращIылIауэ. Бразилием утыку къыщихьэфакъым урысей спортсмени 110-рэ.
Абы щхьэкIэ къэмынэу, Урысейм и командэ къыхэхам ехъулIэныгъэ телъыджэхэр зыIэригъэхьащ. Псори зэхэту медаль 56-рэ, абыхэм ящыщу дыщэу 19, дыжьыну 18, жэзу 19 ди хэкуэгъухэм къахьащ икIи медалхэр кIэухыу къыщабжыжым еплIанэ увыпIэр яубыдащ. ТекIуахэмрэ къыхэжаныкIахэмрэ, къищынэмыщIауэ, сехъуэхъуну сыхуейт и кIэм нэс бэнэныгъэ езыгъэкIуэкIахэм, ауэ хуэфэщэн пщIэ зымыгъуэтахэм. А джэгухэм хэта дэтхэнэ зыми пщIэ лъагэ къелэжь.
Утыку къихьэным и пэ къихуэу, сэ телефонкIэ сепсэлъащ бэнэкIэ хуитымкIэ нэхъ хьэлъэ дыдэхэм я зэпеуэм хэт, дуней псом щэнейрэ и чемпион, Лондон щыIа Олимп джэгухэм дыжьын медалыр къыщызыхьа ди лъахэгъу Махуэ Билал. Ар зэхьэзэхуэм фIы дыдэу хуэщIат, арщхьэкIэ зыгуэр къэхъужауэ къыщIэкIынущ. Спортыр спортщ, икIи зыри шэсыпIэ иувэфынукъым къигъэлъэгъуэнумкIэ. Си фIэщ мэхъу, Билал, саугъэт зыхуагъэфащэ увыпIэ къэзымыхьыфа адрей урысей спортсменхэми хуэдэу, иджыри мызэ-мытIэу наIуэ зэрытщищIынур ар дуней псом зэрыщынэхъыфIыр икIи текIуэныгъэ инхэр къызэрыпэплъэр».
КъБР-м и Iэтащхьэмрэ Правительствэмрэ я пресс-IуэхущIапIэ.
